text: Kvinde mister livet i Gredstedbro
  26 maj 2012 kl. 16.29
  En 63-årig kvinde blev lørdag formiddag påkørt af en bil bagfra. Ulykken skete på Kongeåvej ud for hotellet i Gredstedbro.
  23-årig kvinde sigtes for spirituskørsel.
  En kvinde på 63 år fra Gredstedbro har mistet livet, efter at hun tidligere lørdag blev ramt af bil. Bag rattet sad en 23-årig kvinde, som politiet sigter for spirituskørsel.
  - I første omgang virkede det ikke så voldsomt, men senere viste det sig, at kvinden havde alvorlige skader i hovedet. I eftermiddag blev der så slukket for respiratoren på sygehuset, siger vagthavende hos Syd- og Sønderjyllands Politi.
  Det præcise hændelsesforløb er uvist, og derfor efterlyser politiet vidner, der kan give en beskrivelse af, hvad der skete. Men umiddelbart mener politiet, at kvinden blev ramt af bilen, da hun gik på cykelstien.
  - Føreren af bilen var lettere påvirket af alkohol. Senere vil en blodprøve give svar på, hvor høj hendes promille var, siger vagthavende.
  Foruden at være sigtet for spirituskørslen kan den 23-årige kvinde blive sigtet for uagtsomt manddrab.
  Begge kvinder var fra lokalområdet.
  